R3 miljoen skade, drywers in hospitaal ná betogingFoto’s van die toneel in Northam in Limpopo (Foto: Verskaf) Die polisie in Limpopo het Donderdag sy skok uitgespreek oor ŉ protesaksie in Northam in dié provinsie waartydens talle voertuie gekaap en aan die brand gesteek is en minstens sewe mense erg aangerand is. Kol. Moatshe Ngoepe, woordvoerder van die polisie, sê die protesoptog het glo Woensdagaand op die Northam- en Brits-pad naby Thabazimbi plaasgevind. Ngoepe sê dit is nie in dié stadium bekend waaroor die groep betoog het nie. “Die groep het glo amok gemaak en verwoesting op die pad gesaai,” sê hy. “Hulle het na bewering een ambulans en vyf vragmotors gekaap, die bestuurders van die voertuie oorval en toe aangerand.” Hy sê die betogers het van die vragmotorbestuurders gedwing om die sand wat hulle in hul vragmotors vervoer het op die pad uit te gooi om sodoende die paaie verder te versper. Tydens dié proses is een ambulans en twee vragmotors ook aan die brand gesteek. “Die polisie is na die toneel ontbied, het vinnig opgetree en die situasie gestabiliseer,” sê Ngoepe. “Die vragmotorbestuurders is onmiddellik na die hospitaal geneem vir mediese behandeling. Van die bestuurders sterk steeds in die hospitaal aan.” Volgens hom word die skade van die betogings geraam op sowat R3 miljoen. Niemand is nog in verband met die voorval in hegtenis geneem nie. Die polisie het Donderdag versoek dat enigeen met meer inligting oor die voorval onmiddellik met lt.kol. Nditsheni Jeoffrey Ramatsitsi in verbinding tree deur hom te bel by 082 843 7129. Lede van die publiek kan ook die misdaadnoodlyn skakel op 08600 10111. Foto’s van die toneel in Northam in Limpopo (Foto: Verskaf) Foto’s van die toneel in Northam in Limpopo (Foto: Verskaf) Foto’s van die toneel in Northam in Limpopo (Foto: Verskaf) Foto’s van die toneel in Northam in Limpopo (Foto: Verskaf) Foto’s van die toneel in Northam in Limpopo (Foto: Verskaf)